കാബൂള് വളഞ്ഞ് താലിബാന് അഫ്ഗാന് സൈന്യത്തോട് പിന്മാറാന് മുന്നറിയിപ്പ് അഫ്ഗാനിസ്ഥാനിലെ സുപ്രധാനമായ നഗരങ്ങളെല്ലാം കീഴടക്കിയതിന് പിന്നാലെ താലിബാന് നാലു വശങ്ങളില് നിന്നായി തലസ്ഥാനമായ കാബൂളിലേക്ക് പ്രവേശിക്കുന്നു. അതിര്ത്തിയില് തമ്ബടിച്ച താലിബാന് അഫ്ഗാന് സൈന്യത്തോട് പിന്മാറാന് ആവശ്യപ്പെട്ടു. ബലപ്രയോഗത്തിലൂടെ കാബൂള് കീഴടക്കാന് പദ്ധതിയില്ലെന്നാണ് താലിബാന് വക്താക്കള് വ്യക്തമാക്കുന്നത്. ജലാലാബാദ് നഗരം പിടിച്ചെടുത്ത് കാബൂളിനെ ഒറ്റപ്പെടുത്തിയ താലിബാന്, പാകിസ്താനിലേക്കുള്ള പാതയുടെ നിയന്ത്രണവും ഏറ്റെടുത്തിരുന്നു. ഇന്ന് രാവിലെയോടെയാണ് തന്ത്രപ്രധാനമായ ജലാലാബാദ് നഗരം താലിബാന് പിടിച്ചെടുത്തത്. അഫ്ഗാനിലെ 34 പ്രവിശ്യകളില് 22ന്റെയും നിയന്ത്രണം താലിബാന് ഏറ്റെടുത്തുകഴിഞ്ഞതായി അല്ജസീറ റിപ്പോര്ട്ട് ചെയ്യുന്നു. അഫ്ഗാന് സൈന്യം പലയിടത്തുനിന്നും കൂട്ടത്തോടെ ഓടിപ്പോവുകയാണ്. അതേസമയം അഫ്ഗാനിസ്ഥാനില് സ്ഥിതി ഗുരുതരമാണെന്ന് വ്യക്തമാക്കിയ ഐക്യരാഷ്ട്ര സംഘടന അയല്രാജ്യങ്ങളോട് അതിര്ത്തി തുറക്കണമെന്ന് അഭ്യര്ഥിച്ചു. താലിബാന് ഉടന് ആക്രമണം അവസാനിപ്പിച്ച് ഒത്തുതീര്പ്പിന് തയ്യാറാകണമെന്ന് യുഎന് സെക്രട്ടറി ജനറല് അന്റോണിയോ ഗുട്ടെറസ് ആവശ്യപ്പെട്ടു. കീഴടക്കിയ പ്രദേശങ്ങളിലെ സ്ത്രീകളുടെ അവകാശങ്ങള്ക്കുമേല് താലിബാന് കടന്നുകയറുന്നതായ റിപ്പോര്ട്ടുകള് ഭീതിപ്പെടുത്തുന്നതാണെന്നും അദ്ദേഹം പറഞ്ഞു.